S-495/2020

Dómur

Mál þetta, sem þingfest var 8. október sl. og dómtekið fimmtudaginn 3. desember sl., er höfðað með ákæru lögreglustjórans á Suðurlandi þann 19. ágúst sl., á hendur R-x-x K-x-x, [...] fyrir umferðarlagabrot með því að hafa, að kvöldi föstudagsins 3. apríl 2020, ekið bifreiðinni [...] um Skeiða og Hrunamannaveg uns bifreiðin hafnaði utan vegar við Löngumýri í Skeiða og Gnúpverjahreppi sviptur ökuréttindum og undir áhrifum áfengis (vínandamagn í blóði 2.7‰).

Teljast brot ákærða varða við 1. mgr., sbr. 3. mgr. 49. gr. og 1. mgr. 58. gr. umferðarlaga nr. 77, 2019, sbr. 1. mgr. 95. gr. sömu laga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 99. og 101. gr. umferðarlaga nr. 77, 2019 og til greiðslu alls sakarkostnaðar.

Ákærði var viðstaddur fyrirtöku málsins þann 3. desember sl., í fjarfundarbúnaði sbr. heimild í 2. mgr. X. bráðabirgðaákvæði laga nr. 88/2008, með síðari breytingum, og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði átta sinnum áður sætt refsingu. Þann 4. júní 2012 var ákærða gerð sekt meðal annars vegna ölvunaraksturs og hann jafnframt sviptur ökurétti. Þann 5. september 2013 var ákærða gerð sekt vegna ölvunaraksturs og aksturs sviptur ökurétti. Þann 29. apríl 2015 var ákærða gerð fangelsisrefsing vegna aksturs undir áhrifum fíkniefna og aksturs sviptur ökurétti. Var ákærði þá sviptur ökurétti ævilangt. Þann 24. febrúar 2017 var ákærða gerð fangelsisrefsing vegna ölvunaraksturs og aksturs sviptur ökurétti. Var þá ítrekuð ævilöng svipting ökuréttar ákærða. Þann 14. september 2018 var ákærða gerð fangelsisrefsing vegna ölvunaraksturs og aksturs sviptur ökurétti, var það að hluta um að ræða hegningarauka við fyrri dóm. Var þá enn áréttuð ævilöng svipting ákærða. Þann 30. apríl 2019 var ákærða gerð fangelsisrefsing vegna ölvunaraksturs og aksturs sviptur ökurétti. Var þar og að hluta um að ræða hegningarauki við fyrri dóm. Var þá enn áréttuð ævilöng svpting ökuréttar hans. Þann 13. júní 2019 var ákærða dæmdur hegningarauki við fyrri dóm vegna aksturs sviptur ökurétti. Loks var ákærði þann 21. nóvember 2019 dæmdur til fangelsisrefsingar, vegna ölvunaraksturs og aksturs sviptur ökurétti. Var þar að hluta um að ræða hegningarauki við fyrri dóm. Var þá enn áréttuð ævilöng svipting ökuréttar hans. Að virtum hegningaraukasjónarmiðum telst ölvunarakstursbrot ákærða nú ítrekað í sjöunda sinn. Þá telst ákærða nú í sjöunda sinn gerð refsing fyrir akstur sviptur ökurétti.

Refsing ákærða er hæfilega ákveðin fangelsi í tíu mánuði. Með vísan til dómvenju þykja ekki efni til að skilorðsbinda refsinguna. Með vísan til 99. og 101. gr., þó einkum 3. mgr. 99. gr. umferðarlaga nr. 77/2019, ber að árétta ævilanga sviptingu ökuréttar ákærða. Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 177.873 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð :

Ákærði, R-x-x K-x-x, sæti fangelsi í tíu mánuði.

Ákærði er sviptur ökurétti ævilangt.

Ákærði greiði allan sakarkostnað, 177.873 krónur.

S-kvk-nf I-kvk-nf.

Ákærði er sviptur ökurétti ævilangt.

Ákærði greiði allan sakarkostnað, 177.873 krónur.

S-kvk-nf I-kvk-nf.